《戊午出长兴郭泛西溪至清果院》
宋代·葛胜仲

朱藤花堕影，罨画因名溪。林壑莽参错，鹈鴂挟春啼。

刺船未云莽，眼明古招提。入门赤泥亭，石梁亦可跻。

佛殿制淳古，凌空飞拱枅。凄其念陈祖，此境尝幽栖。

虾滩弄竿线，龙卧聊蟠泥。一朝风云会，起舞随荒鸡。

兴王岂细事，荒陵出金犀。贤愚同一丘，莫厌青鞋胝。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。